Катавіцы

**Катаві́цы** (, , , ) — горад, разьмешчаны ў паўднёвай Польшчы, зьяўляецца адміністрацыйным цэнтрам Сылескага ваяводзтва, цэнтар *Горнасылескай прамысловай акругі*. Колькасьць насельніцтва налічвае каля 310 тыс. чалавек і па гэтым паказчыку горад займае дзясятае месца ў краіне. Катавіцы займаюць плошчу 165 км² і гэта адзінаццаты паказчык у Польшчы. Горад уваходзіць у *Зьвяз польскіх мэтраполій*.

## Геаграфія
Катавіцы знаходзяцца на Катавіцкім узвышшы, якое адносіцца да Сылескага ўзвышша. Горад знаходзіцца на мяжы водных падзелаў Віслы і Одры, і натуральнай мяжы паміж *Малапольскай* і *Сылезіяй*. Праз Катавіцы цякуць рэкі Рава (прыток Віслы) і Кладніца (прыток Одры), а таксама некалькі невялікіх рэчак.

Плошча гораду характарызуецца невялікімі перападамі вышыні, якія складаюць каля 100 мэтраў. Самая высокая кропка гораду знаходзіцца на вышыні 352 мэтры над узроўнем мора (*раён Мурцкі*), а самая нізкая кропка на вышыні 261 м (*раён Зарэчча*). З геалягічнага пункту гледжаньня Катавіцы знаходзяцца над *Горнасылескім вугальным радовішчам*, якое ўключае *Горнасылеская прамысловая акруга* і *Рыбніцкая вугальная акруга*.

Сярэднегадавая тэмпэратура паветра ў горадзе складае каля +7,9&nbsp;°C, сярэдняя тэмпэратура ліпеня +17,4&nbsp;°C, студзеня — 2,7&nbsp;°C. Сярэдняя колькасьць ападкаў на працягу году складае 721 мм, зь якіх большасьць выпадае ў жніўні — 110 мм. Вецер характарызуецца слабай сілай, зь сярэдняй хуткасьцю 3,3 м/с, большасьць зь якіх дзьме з захаду (21%). Сьнег пакрывае Катавіцы ў сярэднім 60 дзён у годзе.

## Дэмаграфія
Дэмаграфічнае разьвіцьцё гораду зьвязана з уключэньнем у склад Катавіцаў прыгарадаў. З атрыманьнем у 1865 годзе правоў гораду, Катавіцы ў некалькі разоў павялічылі сваю плошчу і некалькі разоў зьмянялі сваю адміністрацыйную структуру. 15 ліпеня 1924 году колькасьць насельніцтва перавысіла 100 тыс. чалавек. У гэты дзень у склад гораду былі ўключаны некалькі прыгарадаў (*Багучыцы*, *Брунаў*, *Дуб*, *Лігота*, *Залеская*, *Галда* і *Зоддзьзе*), што павялічыла колькасьць жыхароў Катавіцаў амаль удвая, з 57 тыс. да 113 тыс. наступныя далучэньні прыгарадаў адбыліся ў 1951, 1960 і 1975 г.г. Але ў 1980-х г.г. наступіла зьмена тэндэнцыі дэмакратычнага разьвіцьця гораду і пачалося зьмяньшэньне колькасьці насельніцтва з 368 621 чалавек у 1987 годзе да 309 621 чалавек у 2008 годзе.

## Эканоміка
Эканоміка Катавіцаў заснавана на разьвіцьці сэктара паслугаў. З 150 тыс. працуючых жыхароў гораду, каля 73% працаўладкаваныя ў гэтым сэктары. Такія посьпехі эканоміка гораду змагла дасягнуць дзякуючы эканамічным рэформам гарадзкіх уладаў, якія доўжацца апошнія некалькі гадоў. У 2006 годзе сярэдні заробак у Катавіцах склаў каля 4,3 тыс. злотых (каля 3,4 млн рублёў), і гэта адзін з самых высокіх паказчыкаў у Польшчы. Акрамя гэтага Катавіцы маюць адзін з самых высокіх паказчыкаў у Польшчы па адносінах СУП на аднаго жыхара (каля 67,5 тыс. злотых, ці 54 млн рублёў).

На тэрыторыі гораду зарэгістравана каля 48 тыс. эканамічных суб’ектаў, што складае каля 10% ад усіх эканамічных суб’ектаў ва ўсім ваяводзтве. Тэмп росту колькасьці складае каля 8-10% у год. Каля 1/5 з гэтых суб’ектаў дзейнічаюць з удзелам замежнага капіталу. Акрамя гэтага ў Катавіцах знаходзіцца свабодная эканамічная зона.

## Партнэрскія гарады
* Острава, Чэхія
* Кёльн, Нямеччына
* Мабайл, ЗША
* Сэнт-Эт’ен, Францыя
* Одэнсэ, Данія
* Мішкальц, Вугоршчына
* Гронінген, Нідэрлянды
* Паўднёвы Дублін, Ірляндыя
* Шэянг, Кітай

## Вонкавыя спасылкі
* Афіцыйная бачына.

Катэгорыя:Гарады Сылескага ваяводзтва
Катэгорыя:Катавіцы